Notum sit presentibus et futuris quod ego Galterius de Curbertaut dedi Deo et fratribus Cistercii sub censu .V. solidorum in festo beati Remigii solvendo quicquid tenebant de patre meo in pratis et terris in territorio de Moise et de Marrini et pratum sub Morizanges, et promisi eis garandiam portare contra omnes qui contra hoc calumniam aliquam movere attemptarent, et si hoc non facerem, ipsi censum ipsum retinerent. Hujus rei testes sunt: Johannes decanus divionensis, magister Rainaldus de Belna, magister Nicholaus capellanus ducis, Johannes de Ponti, Robertus de Vort, Landricus de Pomard. Factum est hoc presentibus Guidone de Fangi et Pontio de Miratorio monachis Cistercii. Ego Robertus decanus sancte Marie de Belna, rogatus a prefato Galterio, sigillum meum apposui.